Κάνσας Σίτυ (Κάνσας)

Το Κάνσας Σίτυ του Κάνσας (Kansas City, συντομογραφούμενο ως KCK) είναι η τρίτη μεγαλύτερη σε πληθυσμό πόλη στην πολιτεία Κάνσας των Ηνωμένων Πολιτειών Αμερικής, και έδρα της Κομητείας Γουάιαντοτ. Σήμερα είναι ουσιαστικά ένα προάστιο της παλαιότερης και μεγαλύτερου πληθυσμού ομώνυμης πόλεως Κάνσας Σίτυ του Μιζούρι, η οποία όμως βρίσκεται στην πολιτεία Μιζούρι, στην αντίπερα όχθη του ποταμού. Στην Απογραφή του 2020 ο πληθυσμός του Κάνσας Σίτυ του Κάνσας ήταν 156.607 κάτοικοι.. Καταλαμβάνει την περιοχή του Ακρωτηρίου Κω (Kaw Point), στη συμβολή των ποταμών Μιζούρι και Κάνσας. Η πόλη είναι η έδρα του Ιατρικού Κέντρου του Πανεπιστημίου του Κάνσας και του Κοινοτικού Κολεγίου του Κάνσας Σίτυ του Κάνσας.

Ιστορία
Τον Οκτώβριο του 1872 το «παλαιό» Κάνσας Σίτυ του Κάνσας αναγνωρίσθηκε ως πόλη. Οι πρώτες της δημοτικές εκλογές έγιναν στις 22 Οκτωβρίου του ίδιου έτους και είχαν ως αποτέλεσμα την εκλογή του Τζέιμς Μπόυλ (James Boyle) στο αξίωμα του δημάρχου. Οι δήμαρχοι που τον διαδέχθηκαν ήταν κατά σειρά οι Άιντεμίλερ (C.A. Eidemiller), Όρμπισον (A.S. Orbison), Έλι Τηντ (Eli Teed) και Σάμιουελ Μακκόνελ (Samuel McConnell). Τον Ιούνιο του 1880 ο τότε Κυβερνήτης του Κάνσας Τζων Σαιν Τζων ανεκήρυξε την Κάνσας Σίτυ «πόλη δευτέρας τάξεως» με παρόντα τον δήμαρχο Μακκόνελ.

Αλλά τον Μάρτιο του 1886 ιδρύθηκε το «νέο» Κάνσας Σίτυ του Κάνσας, με τη συγχώνευση πέντε δήμων: του «παλαιού» Κάνσας Σίτυ, του Άρμστρονγκ, του Άρμορντεϊλ, του Ρίβερβιου και του Γουάιαντοτ. Παλαιότερη από αυτές τις πόλεις ήταν το Γουάιαντοτ, που ιδρύθηκε το 1857 από ιθαγενείς της ομώνυμης φυλής Ινδιάνων και Μεθοδιστές ιεραπόστολους.

Κατά τη δεκαετία του 1890 η πόλη γνώρισε εκρηκτική αύξηση πληθυσμού ως προάστιο του Κάνσας Σίτυ του Μισούρι, με την εισαγωγή του τροχιόδρομου. Η ανάπτυξη αυτή συνεχίσθηκε μέχρι τη δεκαετία του 1930. Το Κάνσας Σίτυ του Κάνσας ήταν μία από τις εκατό μεγαλύτερες πόλεις των ΗΠΑ μέχρι και το 1960, ενώ στην απογρφή του 1920 ξεπέρασε για πρώτη φορά τους  100.000 κατοίκους.

Καθώς συνέβη και με το απέναντι Κάνσας Σίτυ του Μιζούρι, το ποσοστό της εθνοτικής ομάδας των «μη-ισπανόφωνων λευκών» μειώθηκεαπό 76,3% το 1970 στο μειοψηφικό 40,2% το 2010. Το 1997 οι δημότες ενέκριναν με δημοψήφισμα να ενοποιηθούν οι διοικήσεις του δήμου και της κομητείας, δημιουργώντας έτσι την Ενοποιημένη Κυβέρνηση (Unified Government) της Κομητείας Γουάιαντοτ.

Γεωγραφία
Ο δήμος του Κάνσας Σίτυ του Κάνσας έχει έκταση 332,50 km2, από τα οποία τα 9,25 km2 καλύπτονται από νερά.

Η πόλη βρίσκεται στις Μεσοδυτικές Ηνωμένες Πολιτείες, κοντά στο γεωγραφικό κέντρο της ηπειρωτικής χώρας, σε γεωγραφικές συντεταγμένες 39°06΄24΄΄ Βόρειο πλάτος και 94°40΄35΄΄ Δυτικό μήκος. Είναι κτισμένη σε υψόμετρο 265 μέτρα πάνω από την επιφάνεια της θάλασσας, στη συμβολή του μακρύτερου ποταμού της χώρας, του Μιζούρι, και του παραπόταμού του, του ποταμού Κάνσας ή Κω (Kaw River).

Συνοικίες

Μερικές από τις συνοικίες του Κάνσας Σίτυ είναι οι εξής:

 Κέντρο
 Άρτζενταϊν – η ονομασία προήλθε όχι από την Αργεντινή, αλλά από παλαιό αργυροχοείο (argentum = άργυρος στα λατινικά) που υπήρχε εκεί
 Άρμορντεϊλ – πρώην δήμος που συγχωνεύθηκε με τον δήμο του «νέου» Κάνσας Σίτυ το 1886
 Άρμστρονγκ – πρώην δήμος στη βόρεια όχθη του ποταμού Κάνσας, που συγχωνεύθηκε με τον δήμο του «νέου» Κάνσας Σίτυ το 1886
 Αρικέιρυ
 Μπέθελ – γειτονιά που αναπτύχθηκε κατά μήκος της πολιτειακής Οδού K-5.
 Φαίρφαξ – βιομηχανική περιοχή κατά μήκος του ποταμού Μιζούρι
 Χάνοβερ Χάιτς
 Γουέστχαϊτ
 Muncie
 Μέιγουντ – μια ήσυχη περιοχή κατοικίας μέχρι το 1995-2000, είναι σήμερα τμήμα του «πρότζεκτ» Village West, με το εμπορικό κέντρο «Legends», γήπεδα ευρωπαϊκού ποδοσφαίρου και μπέιζμπολ, καθώς και το καζίνο «Χόλυγουντ»
 Μακγκριού Γκρόουβ
 Νήαρμαν
 Νορθήστ Νέιμπορχουντς (= «βορειοανατολικές γειτονιές»)
 Πάρκγουντ
 Πάιπερ – ημιαγροτική περιοχή που ενσωματώθηκε στον δήμο το 1991
 Πόλις Χιλ (= «Λόφος των Πολωνών»)
 Πόμεροϋ – μέχρι τις αρχές του 20ού αιώνα σταθμός ανεφοδιασμού τρένων, πριονιστήριο, και εμπορικός σταθμός φορτοεκφορτώσεως ποταμόπλοιων
 Κουιντάρο Μπλαφς
 Ρίβερβιου – πρώην δήμος-κωμόπολη που συγχωνεύθηκε με τον δήμο του «νέου» Κάνσας Σίτυ το 1886, ευρισκόμενη σε βόρεια ψηλή όχθη του ποταμού
 Ρόουζντεϊλ – συγχωνεύθηκε με τον δήμο του Κάνσας Σίτυ το 1922
 Στόουνυ Πόιντ
 Στρώμπερυ Χιλ
 Τέρνερ
 Βάινγουντ
 Γουόλκοτ
 Γουέλμπορν

Πάρκα
 City Park
 Wyandotte County Lake Park
 Big Eleven Park
 Boston Daniels' Park (από το όνομα του πρώτου μαύρου Αρχηγού Αστυνομίας στις ΗΠΑ)
 Kaw Point Park

Κλίμα
Η πόλη βρίσκεται στη ζώνη του υγρού ηπειρωτικού κλίματος (Dfa κατά Köppen), με 4 διάκριτες εποχές και μέτρια βροχόπτωση. Επειδή βρίσκεται στο κέντρο της Βόρειας Αμερικής, πολύ μακριά από σημαντικούς υδάτινους όγκους, υπάρχει σημαντική τάση για να σημειώνονται ακραίες θερμοκρασίες το θέρος και τον χειμώνα, ενώ και το ημερήσιο εύρος θερμοκρασιών είναι μεγάλο. Τα παρακάτω δεδομένα προκύπτουν από μετρήσεις στο Αεροδρόμιο «Τσαρλς Χουήλερ», που βρίσκεται στο γειτονικό Κάνσας Σίτι του Μιζούρι, οπότε αφορούν και εκείνη την πόλη (βλ.λ.). Ο θερμότερος μήνας του έτους είναι ο Ιούλιος, με 27,2 °C μέσο όρο 24ώρου, και γίνεται ανυπόφορος όταν εισβάλλουν υγρές αέριες μάζες από τον Κόλπο του Μεξικού. Ο ψυχρότερος μήνας του έτους είναι ο Ιανουάριος, με μέση θερμοκρασία 24ώρου −0,6 °C. Κατά μέσο όρο κάθε χειμώνα σημειώνονται 22 ημέρες κατά τις οποίες η θερμοκρασία είναι κάτω από το μηδέν (ολικός παγετός). Η μέση ετήσια βροχόπτωση είναι 969 χιλιοστόμετρα, με βροχές κυρίως κατά τα τέλη της ανοίξεως και τις αρχές του θέρους (μέγιστο τον Ιούνιο).

Επιπλέον το Κάνσας Σίτι βρίσκεται στον λεγόμενο «διάδρομο των ανεμοστρόβιλων» (Τοrnado Alley), μια μεγάλη περιοχή όπου ψυχρές αέριες μάζες από τα Βραχώδη Όρη του Καναδά συγκρούονται με θερμές αέριες μάζες από τον Κόλπο του Μεξικού, προκαλώντας τη δημιουργία ισχυρών θυελλών, ιδίως κατά την άνοιξη, ενώ οι ισχυροί ανεμοστρόβιλοι και χαλαζοπτώσεις αποτελούν συχνό καιρικό φαινόμενο.

Αξιοσημείωτα πρόσωπα 
Μερικοί πολύ αξιοσημείωτοι άνθρωποι γεννήθηκαν στο Κάνσας Σίτι του Κάνσας, όπως οι εξής:

 Τσάρλι Πάρκερ (1920-1955), ένας από τους σημαντικότερους μουσικούς της τζαζ (συνθέτης και σαξοφωνίστας)
 Τζανέτ Μονέι (γενν. 1985), τραγουδίστρια ράπερ και ηθοποιός
 Μορίς Γκριν (γενν. 1974), αθλητής του στίβου (δρομέας ταχύτητας), χρυσός ολυμπιονίκης

Επιπλέον, ο γνωστός ηθοποιός Εντ Άσνερ (1929-2021), αν και γεννήθηκε στο Κάνσας Σίτι του Μιζούρι, μεγάλωσε στο Κάνσας Σίτι του Κάνσας.

Βιβλιογραφία
 Tuttle and Pike's Atlas of Kansas City, Kansas & Vicinity, εκδ. Tuttle & Pike, 1907
 Wyandotte County and Kansas City, Kansas - Historical and Biographical, Goodspeed Publ. Co, 1890 (932 σελίδες)

Παραπομπές

Εξωτερικοί σύνδεσμοι 

 Ιστότοπος της Ενοποιημένης Κυβερνήσεως (Unified Government) της Κομητείας Γουάιαντοτ / Κάνσας Σίτυ
 Γραφείο Συνεδρίων και Επισκεπτών της Κομητείας Γουάιαντοτ / Κάνσας Σίτυ
 Χάρτης του Κάνσας Σίτυ του Κάνσας
 

Κανσας Σιτυ